วัดชัยพฤกษมาลา เป็นวัดโบราณ มีมาตั้งแต่ครั้งกรุงศรีอยุธยาเดิมเรียกกันว่า วัดชัยพฤกษ์ เป็นวัดร้าง ต่อมาในสมัยรัชกาลที่ ๑ เมื่อครั้ง พระบาทสมเด็จพระพุทธเลิศหล้านภาลัย เป็นสมเด็จพระเจ้าลูกยาเธอ ได้ขอ พระบรมราชานุญาต รื้อเอาอิฐจากวัดชัยพฤกษ์ร้าง มาก่อสร้างกฎแพงพระนคร เมื่อการก่อสร้างกำแพงพระนครและพระราชมณเฑียรเสร็จแล้ว พระบาทสมเด็จพระพุทธยอดฟ้าจุฬาโลกมหาราช จึงโปรดให้บูรณะวัดชัยพฤกษ์ขึ้นใหม่ในที่เดิม เป็นการทดแทน ครั้นสมัยพระบาทสมเด็จพระพุทธเลิศหล้านภาลัย ทรงบริจาคพระราชทรัพย์เพื่อทำการปฏิสังขรณ์วัดชัยพฤกษ์ต่อ ในการนี้โปรดให้กรมหมื่นมเหศวรศิววิลาส เป็นแม่กอง จัดซื้อที่สวนถวายเพิ่มเติมให้กว้างออกไปและขุดคูรอบวัด ก่อสร้างถาวรวัตถุ เสนาสนะต่าง ๆ ที่ค้างอยู่ให้แล้วเสร็จ และพระราชทานนามว่า วัดชัยพฤกษมาลา สถานะและที่ตั้ง วัดชัยพฤกษมาลา เป็นพระอารามหลวงชั้นโท ชนิดราชวรวิหาร ตั้งอยู่เลขที่ ๒ ริมคลองบางกอกน้อย ถนนชัยพฤกษ์ แขวงตลิ่งชัน เขตตลิ่งชัน กรุงเทพมหานคร มีที่ดินตั้งวัด เนื้อที่ ๒๒ ไร่ ๑ งาน ๓๓ ตารางวา ที่มา : วัดชัยพฤกษมาลา. (๒๕๕๑). ใน กรมการศาสนา , พระอารามหลวง เล่ม ๑. (หน้า ๒๑๔-๒๑๖). กรมการศาสนา.
มหาวิทยาลัยราชภัฏบ้านสมเด็จเจ้าพระยา. สำนักวิทยบริการและเทคโนโลยีสารสนเทศ
ลิงค์ข้อมูลในระบบ Matrix